ธปท.ส่อเลิกคิดค่าต๋งข้ามเขตโยนภาระให้ประชาชนถูกโขก
ธปท.แย้มให้ธนาคารพาณิชย์ยกเลิกระบบคิดค่าต๋งข้ามเขตใน 3-5 ปี โยนให้คิดจากผู้ใช้โดยตรง
21 ส.ค. 2554

ธปท.แย้มให้ธนาคารพาณิชย์ยกเลิกระบบคิดค่าต๋งข้ามเขตใน 3-5 ปี โยนให้คิดจากผู้ใช้โดยตรง
แหล่งข่าวจากสายระบบการชำระเงิน ธนาคารแห่งประเทศไทย (ธปท.) เปิดเผยว่า ธปท.มีนโยบายให้ธนาคารพาณิชย์ยกเลิกการคิดค่าธรรมเนียมการให้บริการทางการเงินอิเล็กทรอนิกส์ผ่านตู้เอทีเอ็มแบบข้ามเขตในระยะ 3-5 ปีที่จะถึงนี้ 
“ในระยะนี้ ธปท.ต้องหาคำตอบให้ได้ว่า ธนาคารพาณิชย์ที่มีการลงทุนตั้งสาขาจำนวนมากมีต้นทุนอย่างไร และต้องมีคำตอบให้ธนาคารขนาดเล็กที่ยังไม่มีเครือข่ายสาขาที่มากพอด้วยว่าจะแข่งขันกับตลาดได้อย่างไร” แหล่งข่าวเปิดเผย
ธปท.มองว่า แนวทางการยกเลิกการคิดค่าธรรมเนียมการเบิกถอนเงินข้ามเขตจะส่งเสริมให้เกิดกลไกลการแข่งขันอย่างเสรี แต่ต้องตกลงกันในเรื่องค่าธรรมเนียมข้ามเขตในระบบธนาคาร เพื่อให้ทุกธนาคารสามารถเข้ามาใช้เครือข่ายของกันและกันได้ เช่นเดียวกับการใช้เครือข่ายโทรศัพท์ที่สามารถใช้ข้ามเครือข่ายกันได้ เพื่อประโยชน์และความคุ้มค่าร่วมกัน และอำนวยความสะดวกให้ลูกค้าได้มากขึ้น แต่ต้องทำให้เกิดความเป็นธรรมแก่ธนาคารที่ลงทุนค่อนข้างมากด้วย
นอกจากนี้ จะต้องพิจารณาการใช้ตู้เอทีเอ็มร่วมกันให้เกิดประโยชน์สูงสุด เพราะในปัจจุบันตู้เอทีเอ็มมักกระจุกตัวในกรุงเทพฯ แต่ในต่างจังหวัดกลับไม่เพียงพอ ทำให้เจ้าของตู้ที่มีอยู่จำนวนมากจะได้เปรียบ เพราะธนาคารเจ้าของบัญชีจะต้องจ่ายค่าบริการให้ธนาคารเจ้าของตู้ ในกรณีลูกค้าธนาคารไปถอนเงินสดผ่านตู้เอทีเอ็มจากธนาคารอื่นประมาณรายการละ 68 บาท ทำให้ธนาคารแข่งขันกันติดตั้งตู้เอทีเอ็มกันในเขตกรุงเทพฯ มากกว่า 
ทั้งนี้ ปัจจุบันธนาคารส่วนใหญ่ต่างเปิดโอกาสให้ลูกค้ากดถอนเงินหรือถามยอดข้ามธนาคารได้ฟรี 4 ครั้ง ครั้งที่ 5 เป็นต้นไปจะคิด 10 บาทต่อรายการ แต่ธนาคารเจ้าของบัญชีหรือเจ้าของบัตรเอทีเอ็มต้องจ่ายเงินให้กับธนาคารเจ้าของตู้ตั้งแต่รายการแรกทำให้มีต้นทุน
“ทางออกที่ ธปท.คิดไว้ คือ ต้องให้เจ้าของตู้เอทีเอ็มคิดค่าบริการข้ามเขตข้ามธนาคารกับลูกค้าโดยตรงไปเลย เพื่อไม่ให้เกิดความเสียเปรียบในการแข่งขัน เพราะในที่สุดถ้าต้องเสียค่าบริการ ลูกค้าเจ้าของบัญชีจะใช้เฉพาะกรณีจำเป็นเท่านั้น เพราะผู้บริโภคที่ไม่อยากเสียค่าบริการ ก็ต้องปรับพฤติกรรมมาใช้ตู้เอทีเอ็มของธนาคารที่เปิดบัญชีไว้” แหล่งข่าว ธปท.เปิดเผย